b'\n_START_ARTICLE_\nDvorovoj\n_START_PARAGRAPH_\nDvorovoj je bil pri vzhodnih Slovanih duh dvori\xc5\xa1\xc4\x8da. Njegovo ime izvira iz korena slovanske besede za dvori\xc5\xa1\xc4\x8de (*dvor-). Tako Dvorovoji kot Domovoji so se razvili iz prvotnih hi\xc5\xa1nih duhov, ki so bili hkrati duhovi domovanja in bli\xc5\xbenje okolice. Po funkcionalni cepitvi so Domovoji ohranili vodilno vlogo kot duhovi domovanja, Dvorovojem pa je preostalo dvori\xc5\xa1\xc4\x8de oziroma okolica doma, poleg tega pa so Dvorovoji veljali za bolj zlohotne. Oba tipa duhov imata praviloma gospodarjevo podobo. Domovoj in Dvorovoj sta slovanska razli\xc4\x8dica podobnih duhov pri Ugro-fincih, kjer poznamo duha prebivali\xc5\xa1\xc4\x8da, ki se imenuje Korka-kuzo oziroma Korka-murt. Ljudje so Dvorovojem izkazovali manj \xc4\x8dasti kakor pa Domovojem, in \xc4\x8de so bili mnenja, da jim preve\xc4\x8d nagajajo, so proti njim spro\xc5\xbeili celo kazenske ukrepe (na ograjo so navezali mrtve srake, ki naj bi jih Domovoj in Dvorovoj sovra\xc5\xbeila, ali pa so na ograjo prislonili vile, polne gnoja). Dvorovoji naj bi sovra\xc5\xbeili vse \xc5\xbeivali z belim ko\xc5\xbeuhom, pomirilo pa naj bi jih \xc5\xbertvovanje \xc4\x8drne ovce.'